ওসমানী পৌর স্টেডিয়াম

ওসমানী পৌর স্টেডিয়াম ১৯৬৫ সালে নির্মিত বাংলাদেশের একটি জেলা পর্যায়ের স্টেডিয়াম। ৪০০০ হাজার দর্শক ধারণকারী স্টেডিয়ামটি নারায়ণগঞ্জ জেলার নারায়ণগঞ্জ সিটি কর্পোরেশনের ১২ নং ওয়ার্ডের ইসদাইর মহল্লায় শের-ই বাংলা রোডের পাশে অবস্থিত। বাংলাদেশের অন্যান্য সকল ক্রীড়া স্থাপনার মতই এটি জাতীয় ক্রীড়া পরিষদের অধিভুক্ত ও জেলা ক্রীড়া সংস্থার তত্ত্বাবধায়নে রয়েছে। নারায়ণগঞ্জ জেলার দুইটি স্টেডিয়ামের মধ্যে এটা প্রথমে নির্মিত হয়। অন্য স্টেডিয়ামটি ফতুল্লায় অবস্থিত শহীদ রিয়া গোপ ক্রিকেট স্টেডিয়াম। জেলার বিভিন্ন ক্রীড়া বিশেষ করে ফুটবল, ক্রিকেট, ভলিবল, হকি, হ্যান্ডবল ও কারাতের খেলোয়াড় বাছাই ও প্রশিক্ষণ ছাড়াও এই স্টেডিয়ামে বাংলাদেশের জাতীয় দিবস সমূহের বিভিন্ন রাষ্ট্রীয় অনুষ্ঠান আয়োজিত হয়। স্টেডিয়ামটি পেশাদার ফুটবল লিগের ২০০৯-১০ মৌসুমের অন্যতম ভেন্যু ছিল। ইতিহাস ১৯৬৫ সালে নারায়ণগঞ্জ পৌরসভা শহরের ইসদাইরে স্টেডিয়ামের স্থানে একটি খেলার মাঠ করে। বাংলাদেশের স্বাধীনতার পর মাঠটিকে স্টেডিয়াম ঘোষণা দেওয়া হয়। ১৯৭৩ সালে নারায়ণগঞ্জ পৌরসভা স্টেডিয়ামের প্যাভিলিয়ন নির্মাণ করে দেয়। ১৯৭৮ সালে নারায়ণগঞ্জ শহর উন্নয়ন কমিটি মাঠের পশ্চিম পাশে গ্যালারি নির্মাণ করে। ১৯৮৬ সালে এটি দেখভালের দায়িত্ব হস্তান্তর করা হয় জেলা ক্রীড়া সংস্থার কাছে। একই সময় মহম্মদ আতাউল গণি ওসমানীর মরনোত্তর সম্মানে নামকরণ করা হয়। ২০১৭ সালে পাঁচ কোটি টাকা ব্যয়ে স্টেডিয়ামটির সংস্কার কাজ শুরু হয়। অবকাঠামো স্টেডিয়ামের ভূমির ক্ষেত্রফল আট একর ছাপ্পান্ন শতাংশ। মূল মাঠ ছাড়াও একটি প্যাভিলিয়ন ও মাঠের পশ্চিম পাশে ৪০০০ দর্শক ধারণকারী গালারি আছে। মাঠের উত্তর দিকে একটি ইনডোর স্টেডিয়ামের অসম্পূর্ণ কাঠামো আছে। আয়োজন এটি নারায়ণগঞ্জ জেলা প্রশাসন ও ক্রীড়া সংস্থার উদ্যোগে নিয়মিত বিভিন্ন খেলা, খেলোয়াড় বাছাই ও প্রশিক্ষণ হয়ে থাকে। নিয়মিত ভাবে নারায়ণগঞ্জ জেলার বিভিন্ন ফুটবল ও ক্রিকেট লিগ এই ভেন্যুতে অনুষ্ঠিত হয়। এছাড়া এটি ভলিবল, হকি, হ্যান্ডবল ও কারাতে প্রতিযোগিতার আয়োজনস্থল। জেলা ফুটবল অ্যাসোসিয়েশনের উদ্যোগে স্টেডিয়ামটি স্থানীয় ফুটবল লিগের প্রধান আয়োজনস্থল হিসেবে বহুল ব্যবহৃত, প্রথম ও দ্বিতীয় বিভাগ ফুটবল লিগের স্বাগতিক মাঠ। বাংলাদেশ পেশাদার ফুটবল লিগের তৃতীয় মৌসুমে, প্রথম বারের মত নারায়ণগঞ্জের ক্লাব শুকতারা যুব সংসদ অংশগ্রহণ করে। ঐ আসরে নারায়ণগঞ্জ শুকতারা সংসদ এই স্টেডিয়ামটিকে তাদের হোম ভেন্যু হিসেবে ব্যবহার করে। এই ভেন্যুতে ঐ মৌসুমে ১২ টি পেশাদার লিগ ম্যাচ অনুষ্ঠিত হয়। ২০১৮ সালের ২৯ আগস্ট, এই ভেন্যুতে একটি আন্তর্জাতিক ক্লাব ফুটবল ম্যাচ অনুষ্ঠিত হয়। ঐ ম্যাচে নারায়ণগঞ্জ ফ্রেন্ড বেটারেন্স ক্লাব, পশ্চিমবঙ্গের কল্যাণী টাউন ক্লাবকে ৩-০ গোলে পরাজিত করে। স্টেডিয়ামটিতে প্রতিবছর বাংলাদেশের স্বাধীনতা ও বিজয় দিবসে কুচকাওয়াজ, শিশু সমাবেশ, শরীরচর্চা প্রদর্শনী এবং মুক্তিযোদ্ধা ও শহীদ মুক্তিযোদ্ধা পরিবারকে সংবর্ধনা অনুষ্ঠান আয়োজিত হয়। খেলার বাইরে স্টেডিয়ামটি মেলা ও সমাবেশের জন্য ব্যবহার হয়। তথ্যসূত্র